Kedves Hallgatók!

Úgy döntöttünk, hogy a jövő héten mégse indulnak még el a jelenléti mérések, hanem online formában tartunk meg egy újabb gyakorlatot, a Dinamikai rendszereket. Ez a Görbeillesztéshez hasonlóan megint egy-egy kurzus összes hallgatójának egyben lesz megtartva. Beugró zh nem lesz, de kérjük, mindenki alaposan készüljön fel a mérésleírásból, mert a gyakorlat ideje alatt mindenkinek dolgoznia kell a saját feladatán, és felkészületlenül nem fogja érteni.

Másrészt töltse le mindenki a gépére a PhasePictor nevű programot:

<https://physics.bme.hu/sites/physics.bme.hu/files/users/BMETE14AX05_kov/phasepictor.html>

Ezt használni fogjuk a gyakorlat alatt.

A Görbeillesztés gyakorlat jegyzőkönyvi feladatainak kiosztásán még dolgozunk, lehet, hogy még pár napig eltart, amíg kitaláljuk, hogyan lehet megoldani ehhez az online méréshez kapcsolódó jegyzőkönyvkészítést. Természetesen így a leadási határidő kitolódik. Ha elérhetőek lesznek a feladatok, akkor arról kapnak majd egy külön üzenetet. A feladatokat majd papíron kell kidolgozni, és a befotózott papírt a Moodleban kell majd feltölteni.

Üdvözlettel

Wittmann Marian

Néhány információ a fizika labor szervezésével kapcsolatban.

A következő héttől jelenléti mérések indulnak, ehhez elkészültek a csoportbeosztások, és az a táblázat is, amiben látható, hogy melyik csoport mikor mit mér. Ezek a táblázatok a honlapon (<https://physics.bme.hu/BMETE14AX05_kov> ) érhetők el. A Mechanika mérés a Ch 302-ben lesz, a többi mérés az F épület III. lépcsőházának tetejénél levő II. emeleti Mérnöki fizika laborban. Gyülekező a lépcsőházban.

A jelenléti méréseken minden hagyományos módon történik: beugrót írunk a labor elején, hozni kell az előkészített jegyzőkönyvet, és a rákövetkező héten van a beadási határideje a papír alapon elkészítendő jegyzőkönyvnek. Annyi változás lesz csak, hogy ha valaki nem jönne be a következő héten az egyetemre, akkor a jegyzőkönyvet befotózva feltöltheti a Moodleba, így le tudja adni időben, és lesz még egy hete arra, hogy magát a papírt is eljuttassa hozzánk (ha ez is akadályba ütközik, kérjük jelezni). Ilyenkor a laboridőn kívül leadott jegyzőkönyveket az F épület III. lépcsőházának I. emeletén lehet bedobni balra a Kémiai Fizika Csoport rácsán elhelyezett papírdobozba.

A jelenléti mérésekre a maszkon kívül csak papírt, írószert, számológépet, és a mérési utasítást kell hozni (ezt akár elektronikus formában is lehet); laborköpeny nem kell. Kérjük, csak egészségesen jöjjenek a mérésre, illetve ha bármilyen gyanú felmerülne, hogy frissen megfertőződhettek, akkor hagyják ki a mérést. A mérés előtt kérjük, mindenki fertőtlenítse a kezét. A szokásos járványügyi előírásokon kívül mi még egy védekezési módot ajánlunk a gyakorlatainkhoz kapcsolódóan: gargalizálást klór-dioxid oldattal, ami az esetlegesen jelen levő vírusokat azonnal inaktiválja. Erről az oldatról itt tájékozódhatnak: solumium.com , ez egy csoportunkhoz kötődő kutatás eredménye. Az F épületben a laborhelyiségnél ki lesz téve ilyen oldat, és mindenkinek lehetősége lesz gargalizálni vele.

A jelenléti mérések pótlási lehetőségeiről később tudunk pontos információt adni. Egyelőre annyit tudunk mondani, hogy ezek online pótmérések lesznek, ebben a félévben nem lesz lehetőség jelenléti pótlásra.

A Logika és a Dinamikai rendszerek mérést online gyakorlatként fogjuk majd megtartani. Ezekre a beosztást majd akkor találjuk ki, ha sikeresen lementek a jelenléti mérések, mert ha azokat nem tudjuk megtartani minden csoportnak, akkor sajnos rengeteg online gyakorlatot kell még beütemezni a szorgalmi időszakba. A Logika és a Dinamikai rendszerek mérések jegyzőkönyvét a Moodleba kell majd feltölteni, azok olyan mérések, hogy a jegyzőkönyvi feladatok egy részét képernyőképeken lehet majd bemutatni, de lesz kézzel írt része is, amit befotózva kérünk majd feltölteni.